Ο σατανάς και οι γυναίκες

***Ο σατανάς και οι γυναίκες*** (Πρωτότυπος τίτλος: *Il diavolo*) είναι Ιταλική κωμική ταινία του 1963 σε σκηνοθεσία Τζαν Λουίτζι Πολιντόρο και σενάριο του Ροντόλφο Σονέγκο. Πρωταγωνιστούν οι Αλμπέρτο Σόρντι, Γκουνίλα Ελμ-Τόρνκβιστ και Ανν Σαρλότ Σόμπεργκ.
 
Η ταινία αφηγείται την ιστορία ενός Ιταλού εμπόρου γούνας και τις εμπειρίες του κατά τη διάρκεια μιας επίσκεψης του στη Σουηδία.

## Πλοκή

Ενθουσιασμένος με τις ερωτικές προοπτικές μιας διαμονής στη Σουηδία, ο ώριμος Αμεντέο ταξιδεύει στη Στοκχόλμη για επαγγελματικούς λόγους, αφού διαβάζει ένα διαφημιστικό φυλλάδιο. Οι ευκαιρίες φαίνονται δελεαστικές, αλλά τις βλέπει να χάνονται γρήγορα λόγω του χαρακτήρα του. Στη συνέχεια, περνάει ένα βαρετό βράδυ σε ένα κλαμπ για Ιταλούς εργάτες, συναντώντας μια ντόπια κοπέλα, πολύ νεαρή και εξίσου βαρετή. Το επόμενο βράδυ, στην τελετή απονομής των βραβείων Νόμπελ, ο Αμεντέο πλησιάζει την Μπριγκίτα, την οποία ανακαλύπτει ότι είναι παντρεμένη. Αυτή τον προσκαλεί σε ένα πάρτι που δίνει στο σπίτι της, παρουσία του συζύγου και των φίλων της, σε σημείο που ο Αμεντέο μεθάει και παραμένει ως φιλοξενούμενος. Ακολουθούν περαιτέρω συναντήσεις, εν μέσω παρεξηγήσεων λόγω πολιτισμικών διαφορών σε μια εξαιρετικά κοσμική χώρα, που κορυφώνονται με την πολυαναμενόμενη επιστροφή στην Ιταλία, προφανώς χωρίς τύψεις.
 
## Διανομή ρόλων
*Αλμπέρτο Σόρντι - Αμεντέο Φερέτι
*Γκουνίλα Ελμ-Τόρνκβιστ  - Κορίν
*Ανν Σαρλότ Σόμπεργκ - Καρίνα
*Μπάρμπρο Γουάστενσον - Μπάρμπρο
*Μόνικα Γουάστενσον - Μόνικα
*Ούλα Σμίτζε - σύζυγος του Προτεστάντη πάστορα
*Ουλφ Πάλμε - Προτεστάντης πάστορας
*Λάουριτς Φαλκ - κύριος Φάλκμαν

## Παραγωγή
Η γένεση της ταινίας μπορεί να συναχθεί από μια δήλωση του Ντίνο ντε Λαουρέντις όπου ανέφερε: «Μια μέρα [ο Αλμπέρτο Σόρντι] έρχεται σε μένα, για να αποφασίσουμε για την επόμενη ταινία και μου λέει: «Έχω μια ταινία που θα ήθελα να κάνω. Την ιστορία ενός Ιταλού που πηγαίνει στη Σουηδία με την ιδέα ενός κόσμου όμορφων γυναικών όπου το σεξ είναι εύκολο (SIC) και αντ' αυτού επιστρέφει χωρίς να έχει πηδήξει καμία από αυτές». Του λέω: «μου αρέσει η ιδέα, ας γράψουμε την ιστορία». Ο Αλμπέρτο μου λέει: «Όχι, δεν μπορείς να τη γράψεις. Ο Σονέγκο μπορεί να γράψει μία, δύο, πέντε σελίδες και αυτό είναι όλο. Η ιδέα, εν ολίγοις. Θα ξεκινήσω μαζί του, θα πάρουμε τον Τζαν Λουίτζι Πολιντόρο ως σκηνοθέτη, θα φέρουμε μόνο τον Τόντι ως εικονολήπτη, θα πάμε το συνεργείο επί τόπου και θα απαθανατίσουμε τις αληθινές πτυχές της σουηδικής ζωής, μένοντας εκεί, βυθιζόμενοι στην πραγματικότητά τους». Έτσι έδωσα το πράσινο φως για αυτό το εγχείρημα χωρίς σενάριο και άρχισαν τα γυρίσματα ήδη από το τρένο και έφτιαξαν κάτι αρκετά ενδιαφέρον, τον Διάβολο [...]»..

## Κυκλοφορία
Η ταινία έκανε πρεμιέρα στις 2 Απριλίου 1963 στην Ιταλία. Στην Ελλάδα κυκλοφόρησε στις 16 Νοεμβρίου 1964 από την Ιωαννίδης Φιλμ
και προβλήθηκε στους κινηματογράφους «Απολλων», «Άστρον» και «Άμλετ» της Αθήνας. 

## Παραπομπές


## Βιβλιογραφία
*
 
## Εξωτερικοί σύνδεσμοι
* 

Κατηγορία:Ταινίες του 1963
Κατηγορία:Ιταλικές ταινίες της δεκαετίας 1960
Κατηγορία:Ιταλικές κωμικές ταινίες
Κατηγορία:Ιταλόφωνες ταινίες
Κατηγορία:Ταινίες γυρισμένες στη Σουηδία
Κατηγορία:Ταινίες σε παραγωγή Ντίνο ντε Λαουρέντις